Shaun Abrahams kry ‘waarskuwing’Adv. Shaun Abrahams, die hoof van die Nasionale Vervolgingsgesag (NVG). Foto: Flickr/GovernmentZA Die Raad vir die Bevordering van die Suid-Afrikaanse Grondwet (Casac) het Shaun Abrahams, nasionale direkteur van openbare vervolging (NDOV), gewaarsku om nie enige besluite oor die vervolging van pres. Jacob Zuma te neem voordat die konstitusionele hof sy beslissing oor Abrahams se aanstelling gelewer het nie. Casac het gereageer op sy aansoek, tesame met dié van Corruption Watch en Freedom Under Law, aan die konstitusionele hof om ŉ beslissing op 8 Desember van die Noord-Gautengse hooggeregshof te bekragtig waarin Abrahams se aanstelling ongeldig verklaar is. Die hooggeregshof het ook gelas dat Cyril Ramaphosa binne 60 dae ŉ nuwe direkteur aanstel. Zuma en die Nasionale Vervolgingsgesag (NVG) het teen die beslissing geappelleer. Dit volg nadat burgerlike organisasies die hooggeregshof genader het om ŉ goue handdruk van R17 miljoen wat Mxolisi Nxasana, Abrahams se voorganger, in 2015 ontvang het, onwettig te laat verklaar. Maroela Media het vroeër berig Zuma het in Junie 2015 ŉ skikkingsooreenkoms met Nxasana bereik waarvolgens Nxasana sy posisie as NDOV van 1 Junie 2015 af sou verlaat. Die ooreenkoms het gevolg ná ŉ tien maande lange worsteling tussen Zuma en Nxasana. Die worsteling het in 2014 begin toe Zuma ŉ ondersoek aangevra het om te bepaal of Nxasana bevoeg is om sy amp te beklee. Dié stap het gevolg nadat dit aan die lig gekom het dat Nxasana versuim het om vorige botsings met die reg te verklaar, waaronder ŉ aanklag van moord in die 1980’s waarop hy vrygespreek is. Abrahams is kort ná Nxasana se bedanking in 2015 as die nuwe hoof van die NVG aangestel. Casac het Woensdag Abrahams daaraan herinner dat, aldus die konstitusionele hof, hy nie enige besluit rakende Zuma se vervolging kan neem nie omdat sy eie aanstelling betwis word. Casac het Abrahams tot Vrydag 5 Januarie gegun om die versekering te gee dat hy nie die klagtes teen Zuma sal terugtrek nie. As Abrahams of die NVG nie hierop ag slaan nie sal Casac vir ŉ interdik aansoek doen en ŉ persoonlike kostebevel teen hom bring. Zuma is tot 30 November ŉ sperdatum gegun om vertoë, insake die sogenaamde spioenasiebande-sage, te rig oor waarom hy nie op 783 aanklagte van bedrog, korrupsie, geldwassery en rampokkery tereg moet staan nie. Die NVG het hom egter kort voor die sperdatum uitstel tot 31 Januarie gegee.